钦定古今图书集成/明伦汇编/宫闱典/第132卷 > 喜宁
## 钦定古今图书集成/明伦汇编/宫闱典/第132卷 > 喜宁

按《明外史曹吉祥传》：“喜宁亦降蕃，正统中御用监太
监也。镇守辽东太监王彦卒，英宗命宁检阅其家财，
私取财物无算，为彦妻吴氏所诉。诏宥宁罪，而追田
园盐引给主，馀物悉入官。宁负宠，侵太师、英国公张
辅，使弟胜率家奴自宫者，毁辅佃户居室，殴家人，妻
堕孕死。事发，宥胜赎徒，戍其自宫者于南丹卫。帝因”
敕礼部尽收功臣私蓄阉奴入官土木之役，宁从帝
陷于敌，辄为也先画策，邀求赏赐，导以入边寇掠。尚
书于谦授策边将，使人擒宁。会上皇知宁谋，患之，言
于也先，使宁还京索礼物，而命校尉袁彬以密书报
宣府。宁至独石，遂为参将杨俊所诱，擒至京，文武大
臣、给事、御史交章劾其罪，诏群臣杂治具服。景泰元
年三月，磔于市。